钦定古今图书集成/明伦汇编/氏族典/第393卷 > 李之纯
## 钦定古今图书集成/明伦汇编/氏族典/第393卷 > 李之纯

按《宋史李之纯传》：“之纯字端伯，沧州无棣人。登进士
第，熙宁中为度支判官、江西转运副使，徙成都路转
运使，秩满复留，凡数岁始还朝。神宗劳之曰：‘遐方不
欲数易大吏，使剑外安靖，年谷屡丰，以彰朝廷绥远
之意，汝知之乎’？”以为右司郎中，转太仆卿。元祐初，加
直龙图阁、知沧州，召为集贤殿修撰、河北都转运使，
进宝文阁待制、知瀛州，俄以直学士知成都府，还为
户部，三迁御史中丞。董敦逸、黄庆基论苏轼托词命
以毁先帝，苏辙以名器私所亲，皆以监司罢之。纯疏
其诬罔，以疾改工部尚书。绍圣中，刘拯劾其阿附，出
知单州，卒。